O **Museo Lambert van Meerten** foi un museo situado na vila surholandesa de Delft, nos Países Baixos, creado a partir dos fondos da colección privada de arte e antigüidades de Lambert van Meerten, un adiñeirado empresario das destilarías e a fabricación de cervexa. O museo estivo activo entre 1909 e 2013.

O edificio
----------

O museo tivo a súa sede na que foi residencia de Van Meerten, no número 199 da rúa e canle Oude Delft, nun edificio neorenacentista con fachada de pedra con detalles suntuosos e unha alta cuberta transversal de lousa, que foi declarado monumento nacional dos Países Baixos (*Rijksmonument*).

Historia
--------

### Prolegómenos

Lambert Van Meerten encargou a construción do edificio (ao que se lle chamou "Oud Holand") entre 1891 e 1897, seguindo o deseño dos seus amigos o profesor Adolf le Comte e o enxeñeiro Jan Schouten, ambos artistas moi vinculados á cidade de Delft. Moitos dos elementos utilizados na construción procedían da propia colección de Van Meerten.

Adolf le Comte, impulsor e primeiro director do museo
O desexo de Van Meerten era que, logo do seu pasamento, a súa casa pasase a ser patrimonio da cidade de Delft, coa condición de que se convertese nun museo. Pero en 1902, tres anos antes da súa morte, Van Meerten entrou en creba e o edificio foi obxecto dunha poxa pública. Os seus amigos Le Comte e Schouten crearon entón a fundación *Huis Lambert van Meerten*, co obxectivo de darlle luz ao proxecto do museo. A fundación fíxose coa casa e con parte da moblaxe na poxa e, en 1907, transferiulla ao Concello de Delft.

### A vida do museo

Dous anos máis tarde, o 16 de outubro de 1909, o museo abriu por primeira vez as súas portas ao público, baixo a dirección de Adolf le Comte, que máis tarde foi sucedido por Ida Peelen.

En 1920 engadíuselle á colección inicial a extensa colección de azulexos, louza de Delft, porcelana chinesa e fragmentos de edificios derrubados (*bouwfragmenten*) reunida por Jan Schouten.

En 2013, o museo foi pechado por mor dunha reestruturación do uso das propiedades municipais por mor da mala situación financira. A colección foi trasladada integramente ao Museo Prinsenhof, na mesma cidade de Delft, onde se pode visitar actualmente.

En 2016, a asociación Hendrick de Keyser, institución restauradora que opera en todo o país, comproulle ao Concello de Delft o edificio, coa axuda financeira da lotaría BankGiro e dun doador privado anónimo, coa idea de restaurar o edificio e dedicalo a oficinas, salas de convencións e, novamente, museo.

Notas
-----

1. ↑  "Meerten van, Lambert Arquivado 02 de febreiro de 2018 en Wayback Machine.". En *WikiDelft.nl (en neerlandés)*
2. ↑  Ficha do edificio no *Rijksmonumentenregister* Arquivado 12 de setembro de 2019 en Wayback Machine. *(en neerlandés)*
3. ↑  "Aanwinst: Huis Lamber Van Meerten in Delft[*Ligazón morta*]". Na páxina web da Asociación Hendrick de Keyser. 3 de maio de 2016 *(en neerlandés)*
4. ↑  *Jaarverslag Erfgoed Delft 2013* ("Informe Anual do Legado de Delft"), páxina 28, no sitio web oficial do Museo Princehof: *Museum Lambert van Meerten is in 2013 gesloten. De voortzetting Lambert van Meerten als museum in het huidige financiële klimaat niet haalbaar* ("A continuidade de Lambert van Meerten como museo no clima financeiro actual non é factible"). *(en neerlandés)*
5. ↑  *Huis Lambert van Meerten krijgt nieuwe bestemming* ("A casa Lambert van Meerten pasa a un novo destino"). En *DelftOpZondag,nl*. 2 de maio de 2016 *(en neerlandés)*
6. ↑  *Binnenkijken bij Lambert van Meerten: van rommeltje naar museum* ("Ollando dentro, Lamber van Meerten: dun desastre a un museo"). En *Indebuurt.nl (en neerlandés)*

Véxase tamén
------------

### Outros artigos

* Delft
* Prinsenhof de Delft

### Ligazóns externas

* Sitio web oficial do Museo Prinsenhof de Delft *(en inglés)*

|  |  |
| --- | --- |
| Control de autoridades | 
* Wd: Q2442464
* WorldCat
* VIAF: 132373626
* GND: 10169990-6
* ISNI: 0000 0001 2160 6157
* LCCN: nr2007011597
* Rijksmonument: 12034

 |